J E G Y Z Ő K Ö N Y V

Készült: Újszász Város Képviselő-testület 2002. november 16-án tartott soron kívüli ülésén.

Jelen vannak: Molnár Péter polgármester, Dr Baky Endre, Battyányi Józsefné, Bálint Ferenc, 
             Bogárné Simon Klára, Fehér János, Földi Lászlóné, Kaló Istvánné, Mérész József, 
             Petrik Ferenc, Répási Csabáné Tóth Rozália, Rózsa György, Dr Szóró Magdolna és 
             Szabó Győző képviselők.

Meghívottak közül jelen vannak: Mátrahegyi Tamásné jegyző, a bizottságok külső tagjai és 
             Kónyár Zsigmondné pénzügyi osztályvezető.

Molnár Péter polgármester: Köszönti a megjelenteket. Megállapítja, hogy a 14 képviselő közül 14 fő jelen van, így az ülés határozatképes, és azt megnyitja. 
Javaslatot tesz az ülés napirendi pontjaira, mely megegyezik a meghívóban feltüntetett tartalommal. Kéri a képviselő-testületet, hogy a napirendi pontokkal kapcsolatban szavazzanak. 
A képviselő-testület a javasolt napirendi pontokat egyhangúlag (14 igen szavazattal) elfogadja, és az ülésre felveszi.

1.	Napirendi pont megtárgyalása:
(A 2002. évi költségvetési rendelet módosításáról és a tartalék felosztásról szóló rendelet-tervezet a jegyzőkönyv mellékletét képezi.)

Molnár Péter polgármester: Kéri Kaló Istvánné alpolgármestert, hogy az előterjesztéssel kapcsolatban tájékoztassa a testület tagjait.

Kaló Istvánné alpolgármester: Elmondja, hogy ez a rendeletmódosítás valójában már meglévő pénzügyi folyamatoknak az előirányzat rendezése. Megtörténtek azoknak a központi támogatásoknak a kiutalása, olyan segélyezési, közcélú foglalkoztatási formák, amelyekre már önkormányzati támogatás is megérkezett. Ezek a pénzek kifizetésre kerültek. A rendelet-tervezetben ezeknek a pénzeknek a bevételi és kiadási oldalon való rendezése történt meg. Az önkormányzati intézmények beterjesztették a saját többlet bevételeiket. Ezekre tesznek javaslatot, hogy mire használják fel. A gimnázium, általános iskola és szociális otthon többletbevétel felosztására történt javaslattétel. Elmondja, hogy ebben az évben még kell költségvetési rendeletet módosítani, mert a pénzügyi bizottság is áttekintette a pénzügyi helyzetet és várható decemberben egy olyan többletbevétel, ami jelenleg az intézményekben lévő bérfeszültség kezelését kell, hogy szolgálja. A jelenlegi előterjesztés ezzel nem foglalkozik. Ehhez tudni kell a tényleges többletbevételeket. Ez a tervezet tartalmazza a tartalékfelosztást. Az eredeti költségvetési rendelet a személyi juttatásoknál eleve intézményi tartalékokat határozott meg. Ezeknek az intézményi tartalékoknak részbeni visszaadása történik meg a Polgármesteri Hivatal és intézményeinél, mert a többi intézmény részben önálló intézmény. Az általános iskola bértartalékát a többletbevételeknek a függvényében javasolták visszaadásra. A tervezetben mozgástér nem igazán volt, mivel a meglévő pénzügyi eseményeknek az előirányzat rendezése volt. Javasolja az előterjesztést elfogadásra.

Molnár Péter polgármester: Kéri Petrik Ferencet, a Pénzügyi és Vagyongazdálkodási Bizottság elnökét, hogy terjessze elő a bizottság javaslatát.

Petrik Ferenc: Elmondja, hogy a bizottság megtárgyalta az előterjesztést, melyet elfogadásra javasol.

Molnár Péter polgármester: Kéri a testület tagjait, hogy az előterjesztéssel kapcsolatban tegyék meg hozzászólásaikat. Mivel hozzászólás nem hangzott el, kéri a testületet, hogy szavazzanak.

A képviselő-testület 14 igen szavazattal, ellenszavazat és tartózkodás nélkül megalkotja

Újszász Város Önkormányzatának
15/2002. (XI. 18) számú rendeletét

a módosított 2/2002. (II.20.) számú 
Újszász Város Önkormányzatának 
2002. évi költségvetéséről szóló rendelet
módosításáról.

A rendelet teljes szövegét a jegyzőkönyv
……. sz. melléklete tartalmazza.

2.	Napirendi pont megtárgyalása:
(A személyes gondoskodást nyújtó szociális ellátások igénybevételéről szóló rendelet-tervezet a jegyzőkönyv mellékletét képezi.)

Molnár Péter polgármester: Elmondja, hogy a beutalás rendje többféleképpen történhet. A törvény úgy szabályozza, hogy a beutalásra jogosult szerv a testület. A testület átruházhatja a bizottságra és a polgármesterre is. A korábbiak szerint a döntéshozó a polgármester volt. Történt néhány törvénymódosítás, és az erre vonatkozó vizsgálatok is kimutatták, hogy káosz uralkodik a beutalás rendjében, hiszen a beutalási döntés előtt el kell végezni egy előgondozást az intézménynek. Ez az előterjesztés azt takarná, hogy a testület átadja a döntési jogot az intézménynek, ezáltal egy kézben összpontosulna a gondozás és a beutalás. Ez előterjesztést megtárgyalta a Szociális és Egészségügyi Bizottság is, mellyel kapcsolatban kéri Földi Lászlónét, a bizottság elnökét, hogy tájékoztassa a testületet a bizottság döntéséről.

Földi Lászlóné: Elmondja, hogy a bizottság megtárgyalta a tervezetet, melyet elfogadásra javasol a testület felé, azzal a módosítással, hogy az Időskorúak Szociális Otthonában az intézménybe történő beutalásról az intézményvezető dönt.

Molnár Péter polgármester: Kéri a testület tagjait, hogy tegyék meg hozzászólásaikat.

H o z z á s z ó l á s o k

Mérész József: Elmondja, hogy szakmai indokok alapján került leszabályozásra a szakági minisztérium által a beutalás rendje. Erre a 2/1999. számú rendelet ad módot és lehetőséget. A közigazgatási hivatal által tartott ellenőrzéseken minden alkalommal kifogásolták a beutalás rendjét. Zártkörűvé kívánták ezzel tenni a szakmai elvárásoknak megfelelőn ezt a részt is. A kérelemtől kezdve a határozathozatal, beleértve az előgondozás is így az intézmény feladata lenne. 

Petrik Ferenc: Kérdezi, hogy a mellékletben szereplő jelentést ki fogja megkapni és mikor. Kéri, hogy minden testületi ülés alkalmával a testület tájékoztatást kapjon az intézményi beutalásról.

Mérész József: Ez a forgalmi napló valamikor működött. A testület tájékoztatásának semmi akadálya. Ezt az önkormányzat bármikor tudja ellenőrizni. 

Dr Baky Endre: Véleménye szerint nagyon örül annak, hogy sokkal rövidebbre lehet zárni a beutalást. Ez a változás a jelenlegi polgármester munkáját is könnyíteni fogja. Kérné ő is, hogy havi jelentést, statisztikát kapjon a testület a beutalásokról. Az intézmény vezetője szabad férőhely esetén azonnal beutalást tud adni sürgős esetben. Javasolja a rendelet-tervezet elfogadását.

Molnár Péter polgármester: Javasolja, hogy az intézmény igazgatója a szociális bizottságnak tegye meg jelentését, melyről a bizottság elnöke bármikor tájékoztathatja a testületet.

Szabó Győző: Elmondja, hogy a rendelet-tervezet 3.§ /3/ bekezdésében az szerepel, hogy az ellátás iránti kérelemről az intézményt fenntartó önkormányzat képviselő-testületének átruházott hatáskörében eljárva a polgármester dönt.

Molnár Péter polgármester: Az előterjesztésben az említett részre módosító javaslat került beterjesztésre. Javasolja, hogy a rendelet-tervezet 3.§. /3/ bekezdése az alábbiak szerint kerüljön módosításra: „A 2.§. /3/ bekezdés b.) pontjában meghatározott bentlakásos intézmény esetében az ellátás iránti kérelemről, a felvétel időpontjáról az intézményt fenntartó önkormányzat képviselő-testületének átruházott hatáskörében eljárva az intézmény vezetője dönt.”
Kéri a testület tagjait, hogy a módosító indítvánnyal kapcsolatban szavazzanak.

A képviselő-testület 14 igen szavazattal, ellenszavazat és tartózkodás nélkül a módosító indítvánnyal egyetért.

Molnár Péter polgármester: Mivel több hozzászólás nem hangzott el, kéri a testületet, hogy a rendelet-tervezettel kapcsolatban szavazzanak.

A képviselő-testület 14 igen szavazattal, ellenszavazat és tartózkodás nélkül megalkotja

Újszász Város Önkormányzatának 
16/2002. (XI. 18.) számú rendelete

a személyes gondoskodást nyújtó 
szociális ellátástok igénybevételéről.

A rendelet teljes szövegét a jegyzőkönyv
…….. sz. melléklete tartalmazza.

3.	Napirendi pont megtárgyalása:
(Az előterjesztés a jegyzőkönyv mellékletét képezi.)

Molnár Péter polgármester: Tájékoztatja a testületet, hogy a kiküldött bizottságok külső tagjaira vonatkozó javaslat egy álláspont. Minden bizottsági elnök egyetért a bizottságokba beválasztandó kültagokkal. Kéri a testület tagjait, hogy a napirendi ponttal kapcsolatban tegyék meg hozzászólásaikat.

Dr Szóró Magdolna: Szeretne zárt ülést kérni a bizottsági külső tagok megválasztására.

Mátrahegyi Tamásné jegyző: Ha a testület úgy dönt, akkor zárt ülésen folytatódik a napirendi pont megtárgyalásának első része.

Molnár Péter polgármester: Kéri a testületet, hogy a bizottság külső tagjainak megválasztására vonatkozó zárt ülés megtartásával kapcsolatban szavazzanak.

A képviselő-testület 10 igen szavazattal a bizottságok külső tagjainak megválasztására zárt ülést rendel el.

A bizottságok külső tagjainak zárt ülésen való megválasztását követően a képviselő-testület nyílt ülésen folytatja munkáját.

Dr Szóró Magdolna: Köszönti az ülésen a vendégeket és a megjelent kültagokat. Az önkormányzati ülés döntéséről a Polgármester Úr fog tájékoztatást adni.

Molnár Péter polgármester: Gratulál azoknak, akik a testületi döntés értelmében segítik a bizottságok munkáját kültagokként. Tájékoztatja a megjelenteket, hogy a képviselő-testület döntése értelmében a Pénzügyi és Vagyongazdálkodási Bizottságba Kaló Jenőt és Kasza Józsefnét, a Tájékoztatási, Kommunikációs és PR Bizottságba Barta Imrénét és Molnár Mihályt, a Településfejlesztési és Környezetvédelmi Bizottság Kaló Károlyt, Kasza Józsefnét és Szórád Róbertet, az Oktatási, Sport és Kulturális Bizottságba Rácz Lajost, Jász Zoltánnét, Szacskó Józsefet, Barta Imrénét és Fehérné Szekeres Zsuzsannát, a Szociális, Egészségügyi és Foglalkoztatási Bizottságba Ulviczki Józsefnét, Varga Sándornét, Veres Józsefnét, Kókai Gábornét és Molnár Dezsőnét beválasztotta. 

Dr Szóró Magdolna: Gratulál a megválasztott kültagoknak és felkéri őket az eskütételre.

Ezt követően a bizottságok külső tagjai (Molnár Dezsőné és Veres Józsefné kültagok kivételével) leteszik az esküt.

4.	Napirendi pont megtárgyalása:
(A képviselő-testület 2002. negyedik IV. éves munkaterv-tervezete a jegyzőkönyv mellékletét képezi.)

Molnár Péter polgármester: Mielőtt a képviselő-testület a napirendi pontokra vonatkozóan döntene, meg kell tárgyalni a testületi ülések időpontját. Az előterjesztésben ez szombati napokon lenne, azonban egyeztetve a képviselőkkel azt javasolja, hogy az ülések kedden 16.00 órai kezdettel kerüljenek megtartásra. Elmondja, hogy a testületi ülések szombaton való megtartását azért javasolta, mivel akkor a képviselők talán frissebbek, és nagyobb nyilvánosságot is kapott volna. Kéri a testület tagjait, hogy a napirendi ponttal kapcsolatban tegyék meg hozzászólásaikat.

H o z z á s z ó l á s o k

Szabó Győző: Kérdezi, hogy ez az időpont csak a jövő érvre vonatkozik, vagy már a munkatervben szereplő időpontok is változnak.

Molnár Péter polgármester: Elmondja, hogy a javaslat szerint a munkatervben szereplő időpontok is változnak, tehát december 7-e helyett december 10-én és december 14-e helyett december 17-én lenne a testületi ülés 16.00 órakor.

Szabó Győző: Elmondja, hogy a decemberben tartandó ülések keddi időpontjai számára nem megfelelőek, nehéz volna átszerveznie a munkáját, a jövő évre vonatkozóan azonban már megoldható. A decemberi ülésekre 5- ½ 6 közötti időben tud megérkezni.

Bogárné Simon Klára: Kérdezi, hogy volt-e valami konkrét oka annak, hogy decemberben az általános iskola és az óvoda együtt kerül beszámoltatásra, mivel a vezetői pályázatok most kerültek elbírálásra, ahol a jövő évi tervekről is szó volt. 

Molnár Péter polgármester: Elmondja, hogy szeretné, ha a költségvetés tárgyalása előtt az új testület minden intézménnyel szorosabb kapcsolatot tudna kialakítani. 
Kéri a testületet, hogy a módosító javaslatról, mely szerint az előterjesztésben szereplő december 7-e helyett december 10-én, és december 14-e helyett december 17-én 16.00 órakor kerülne a testületi ülés megtartásra, szavazzanak.

A képviselő-testület egyhangúlag (14 igen szavazattal) a módosító indítvánnyal egyetért.

Molnár Péter polgármester: Kéri a testület tagjait, hogy az előterjesztéssel kapcsolatban szavazzanak.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

73/2002. (XI. 16.) számú h a t á r o z a t

Újszász Város Képviselő-testület 2002. negyedik IV. éves munkatervéről.

2002. december 10. (kedd) 16.00 óra

1./ 2003. évi költségvetési koncepció megtárgyalása.
     Előadó: Molnár Péter polgármester

2./ Beszámoló az önkormányzat gyermekjóléti és gyermekvédelmi feladatainak 
     ellátásáról.
     Előadó: Bakó Krisztián gyámhivatal vezetője

3./ 2003. I. félévi munkaterv meghatározása.
     Előadó: Molnár Péter polgármester

4./ A háziorvosi és védőnői körzetek kialakításáról szóló rendelet-tervezet 
     megtárgyalása.
     Előadó: Mátrahegyi Tamásné jegyző

5./ Egyéb kérdések megtárgyalása.

2002. december 17. (kedd) 16.00 óra

1./ Beszámoló a Vörösmarty Mihály Általános Iskola működéséről, valamint a 
     2003. évi tervekről.
     Előadó: Bodnárné Szabó Gabriella igazgató

2./ Beszámoló az Összevont Óvodai Intézmény működéséről, valamint a 2003. 
     évi tervekről.
     Előadó: Szabóné Balogh Etelka intézményvezető

3./ A Művelődési Ház és Könyvtár Szervezeti és Működési Szabályzatának 
     megtárgyalása.
     Előadó: Fehérné Szekeres Zsuzsanna igazgató.

4./ Egyéb kérdések megtárgyalása.

Újszász, 2002. november 16.

	/: Molnár Péter :/
	polgármester

5.	Napirendi pont Egyéb kérdések megtárgyalása:

A./
Molnár Péter polgármester: Nagyné Dr Szelmák Erika korábban tisztségben lévő polgármester juttatásáról készült előterjesztéssel kapcsolatban elmondja, hogy a törvény szerint ha legalább két évig volt polgármester, végkielégítésként háromhavi illetményének megfelelő juttatás illeti meg, melyet már meg is kapott. A törvény szerint lehetőség van arra, hogy további három havi illetményének megfelelő juttatást adjon a képviselő-testület. Az előterjesztést megtárgyalta a Pénzügyi Bizottság is, kéri a bizottság elnökét, hogy tájékoztassa a testületet a bizottság döntéséről.

Petrik Ferenc: Elmondja, hogy a Pénzügyi Bizottság egyhangú nem szavazattal elutasította a javaslatot.

Molnár Péter polgármester: Kéri a testület tagjait, hogy tegyék meg hozzászólásaikat.

H o z z á s z ó l á s o k

Répási Csabáné Tóth Rozália: Szeretné tudni, hogy milyen összegről van szó.

Molnár Péter Polgármester: A háromhavi illetményének megfelelő összegű juttatás 816.000.-Ft.

Répási Csabáné Tóth Rozália: Kérdezi, hogy pontosan mi a törvény száma és megnevezése.

Mátrahegyi Tamásné: Ez a törvény a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. törvény. A polgármester úr a lényeget már elmondta, tehát aki legalább két évig polgármesterként funkcionált, azt három havi végkielégítés illeti meg. További juttatást akkor kaphat, ha a testület ezt megszavazza. A volt polgármester három cikluson keresztül töltötte be a tisztséget. Ezt az előterjesztést mindenütt meg kell tárgyalni, ahol polgármester váltás történt.

Szabó Győző: Véleménye szerint a 12 évi közszereplés dícséretre méltó. Hogy ki mivel ért egyet, az adott szituáció kérdése. Javasolja az összesen hat havi végkielégítés megadását.

Rózsa György: Örül annak, hogy egy új képviselő terjesztette elő javaslatát. Véleménye szerint lehet azon vitatkozni, hogy egy polgármester hogyan végezte a munkáját, törvényesen vagy nem, de a tény az, hogy 12 évig volt Újszász polgármestere. Kérdezi, hogy a plusz három havi juttatás kötött-e, vagy lehet kevesebb is. Ezt is mérlegelje a testület. Úgy gondolja, hogy ezt a munkát mindenképpen illik a törvényes keretek között megköszönni.

Bálint Ferenc: Véleménye szerint már egy hónapja volt a választás, de nem tudni, hogy mi az örökség. A testület most ülésezik másodszor. Ha a testület világosan látja, hogy mi az örökség, utána lehet dönteni erről a későbbiekben is. Meg fogják tőle kérdezni, hogy tud-e valamit mondani az átadás átvételről, ez is része a demokráciának. 

Földi Lászlóné: Csatlakozik az előtte szólóhoz. Először tisztán kell látni, hogy hogy áll a helyzet és ettől függően később döntsön a testület ebben a témában.

Dr Baky Endre: Azokkal tud egyetérteni, akik a 12 éves munkát ismerik el. Úgy gondolja, hogy ugyanolyan állampolgár, mint bármelyik képviselő és akkor dönt jól a testület, ha méltósággal azt mondja, hogy elismeri azt a munkát, amit eddig tett. Talán a lakosság valamilyen formában újat akar, de úgy érzi, hogy a régi testület jórészt megmaradt, így ezzel azt a munkát is elismerte. Örökségről tulajdonképpen nem lehet szólni. Ez pénzügyi vonatkozású, a polgármester úr szándékával egyetért, mely szerint könyvvizsgálóval megvizsgáltatja az önkormányzat pénzügyét. A képviselő-testület munkáját és a polgármester munkáját a közigazgatási hivatal ellenőrizte, ha volt olyan tevékenység, amely nem volt teljes mértékben törvényes, arra ő felhívta a figyelmet és ez megfelelő módon orvosolva lett. Az örökség között van 40 km út építése, infrastrukturális beruházások, csatornahálózat kiépítése. Úgy gondolja, hogy méltósággal fejet kell hajtani és nem egy haragost keresni. Arra is lehet alkalom, hogy a szakigazgatási és államigazgatási tevékenységét tudná a testület hasznosítani.

Dr Szóró Magdolna: Kérdezi, hogy szavazhat-e ebben a témában, mint az érintett sógornője.

Mátrahegyi Tamásné: Elmondja, hogy a döntéshozatalból történő kizárásnál a képviselő-testület hoz döntést. Ha a testület a döntéshozatalból nem zárja ki, akkor szavazhat.

Kaló Istvánné: Kérdezi, hogy az előterjesztésre vonatkozó döntést most kell-e meghozni, kell-e még ehhez valamilyen ismeret, megvan-e ennek az összegnek a fedezete. Elmondja, hogy az eddigi áttekintések szerint összességében nem rossz az önkormányzat pénzügyi helyzete, de erre pénzügyi fedezetet kellene teremteni. Egy könyvvizsgálati eredmény után, akár a 2003. évi költségvetésbe betervezve is lehetne erről dönteni.

Mátrahegyi Tamásné: Elmondja, hogy legkésőbb 30 napon belül kell erről döntést hozni.

Répási Csabáné Tóth Rozália: A Pénzügyi Bizottság egyértelmű nemmel szavazott. A bizottság pénzügyi vonalon döntő befolyással is bír. Nem javasolja a juttatás megítélését, amikor arról szólt az elmúlt 12 év, hogy gyermekbútorra kértek támogatást a vállalkozóktól. Véleménye szerint a méltóság nem az 1.200.000.-Ft-on múlik. Ettől függetlenül úgy gondolja el lehet méltósággal búcsúzni.

Molnár Péter polgármester: Kéri a képviselő-testület tagjait, hogy szavazzanak Dr Szóró Magdolna képviselő – személyes érintettsége miatt – döntéshozatalból történő kizárásáról.

A képviselő-testület 6 igen szavazattal, 6 ellenszavazattal és 1 tartózkodással az alábbi határozatot hozza:

74/2002. (XI. 16.) számú h a t á r o z a t

Dr Szóró Magdolna döntéshozatalból történő kizárásáról.

Újszász Város Képviselő-testület Dr Szóró Magdolna képviselőt Nagyné Dr Szelmák Erika juttatásával kapcsolatos döntéshozatalból – személyes érintettsége miatt, – a 6/1999. (III. 24.) számú önkormányzati rendelet (SZMSZ) IV. fejezet 4.§. 5/6 pontja alapján kizárja.

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-
 
Kaló Istvánné alpolgármester: Kéri a testületet, hogy az előterjesztéssel kapcsolatban tegyék meg módosító javaslataikat. Elmondja, hogy nincs meggyőződve arról, hogy az előterjesztéssel kapcsolatban a testületnek 30 napon belül döntenie kell. Az a javaslata, hogy az előterjesztést az összes ismeret birtokában tárgyalja a testület. 

Molnár Péter polgármester: Elfogadja a jegyző válaszát, hogy 30 napon belül dönteni kell ebben a témában. 

Szabó Győző: Javasolja, hogy 2 havi juttatás kerüljön döntésre.

Molnár Péter polgármester: Kéri a testületet, hogy a javaslattal kapcsolatban szavazzanak.

A képviselő-testület 6 igen szavazattal, 7 nem szavazattal a módosító indítványt elveti.

Molnár Péter polgármester: Kéri, hogy az előterjesztéssel kapcsolatban a képviselő-testület névszerinti szavazással döntsön. Kéri a testület tagjait, hogy a jegyző által elmondott sorrendben szavazzanak.

Szabó Győző: 	 igen
Földi Lászlóné: 	 nem
Bálint Ferenc: 	 nem
Mérész József: 	 nem
Bogárné Simon Klára: 	 nem
Rózsa György: 	 igen
Dr Baky Endre:	 igen
Fehér János:	 igen
Répási Csabáné Tóth Rozália:	 nem
Battyányi Józsefné:	 igen
Petrik Ferenc:	 nem
Kaló Istvánné:	 nem
Molnár Péter polgármester:	 nem

A képviselő-testület 5 igen szavazattal és 8 nem szavazattal az alábbi határozatot hozza:

75/2002. (XI. 16.) számú h a t á r o z a t

Nagyné Dr Szelmák Erika részére juttatás megállapításának elbírálásáról.

Újszász Város Képviselő-testület döntése értelmében a polgármesteri tisztség ellátásának egyes kérdéseiről és az önkormányzati képviselők tiszteletdíjáról szóló 1994. évi LXIV. tv. 2.§ /5/ bekezdésében meghatározottak szerint nem állapít meg Nagyné Dr Szelmák Erika részére végkielégítésként további három havi illetményének megfelelő juttatást.

Erről: 1./ Nagyné Dr Szelmák Erika 
          2./ Képviselő-testület tagjai
          3./ Mátrahegyi Tamásné jegyző
               é r t e s ü l.-

B./
Molnár Péter polgármester: Tájékoztatja a képviselő-testületet, hogy a RETHMANN Rt-vel kötött szerződést, mely a szemétszállító autó bérletére vonatkozik, módosítani kell, mivel az eredeti szerződésben a bérleti díj opciós díjként van megjelölve, így az önkormányzat ezután nem tudja az Áfa-t visszaigényelni, ami jelentős összeg.

Kónyár Zsigmondné: Elmondja, hogy az együttműködési megállapodás értelmében kapott az önkormányzat 2000 darab 120 l-es kukát, 6 darab szelektív hulladékgyűjtő szigetet és egy hulladékgyűjtő gépjárművet. Ekkor megbízta a Duda és Csárda ügyvédi irodát, akik elkészítették ezt a megállapodást. Ebben a saját forrást, mint opciós díjat jelölte meg a Rethmann Rt-t, hogy az önkormányzatnak ilyen módon utalja le az összeget. Az önkormányzat azonban ilyen módon az Áfa-t nem tudja visszaigényelni. Az opciós díj így kikerül az együttműködési megállapodásból és egy külön bérleti szerződés kerül megkötésre a gépkocsira vonatkozóan. A gépkocsi Áfá-ja 7 millió forint, amit az önkormányzat vissza tud igényelni. A bérleti díjat az önkormányzat számlájára utalják, és így ebből tudja az önkormányzat kifizetni a gépkocsit. 

Petrik Ferenc: Elmondja, hogy annak idején ő is örült volna annak, ha ezt az egész céget ki lehetett volna hagyni a szemétszállításból. Véleménye szerint ezzel csak a cég járt jól, nem pedig az önkormányzat. Baky Endre képviselőnek az volt az elképzelése, hogy ha ennyi pénzt nyert az önkormányzat, akkor saját maga próbálja megoldani a szemét elhelyezését és szállítását. A Rethmannal való szemétszállítás még drágább lesz a következőkben. A cégeknek az az érdeke, hogy nyereségesek legyenek. Szeméttelepe van a településnek, ahová a szemetet el lehet helyezni. 

Dr Baky Endre: Kérdezi, hogy az Áfa az önkormányzaté lesz?

Molnár Péter polgármester: Igen. A Rethmann az önkormányzatnak ad 28 millió forintot, az önkormányzat visszafizet 30 millió forintot és így vissza tudja az önkormányzat igényelni az Áfát. Elmondja, hogy a hulladékgazdálkodás sokkal komolyabb probléma. A volt szeméttároló telepnek a rekultiválását is el kell végeznie az önkormányzatnak, meg kell vizsgálni a talajvíz minőségét. 

Rózsa György: Nagyon örül neki, hogy nem tér vissza az önkormányzat a négyökrös szekérhez és hogy elviszik a településről a szemetet. 

Szabó Győző: Kérdezi, hogy akinek van garázsa, az dupla szemétdíjat fizet, de csak egy kukát kapott. Aki dupla díjat fizet nem kap érte dupla szolgáltatást.

Kónyár Zsigmondné: Nem szemétszállítási díj van meghatározva, hanem magánszemélyek kommunális adója. Ennek a megváltoztatásához rendelet-módosításra van szükség. Az adórendeletben van felsorolva, hogy mi az adó tárgya, és ebbe került bele a garázs is.

Molnár Péter polgármester: Kéri a képviselő-testület tagjait, hogy szavazzanak a külön bérleti szerződés megkötésével kapcsolatban.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

76/2002. (XI. 16.) számú h a t á r o z a t

a RETHMANN Recycling Rt-vel bérleti szerződés megkötéséről.

Újszász Város Képviselő-testület döntése értelmében felhatalmazza a Polgármestert a RETHMANN Recycling Rt. és Újszász Város Önkormányzata között – a szemétszállító gépjármű bérletére vonatkozó – bérleti szerződés megkötésére.
Határidő: 2002. december 15.
Felelős: Molnár Péter polgármester

Erről: 1./ Képviselő-testület tagjai
          2./ Mátrahegyi Tamásné jegyző
               é r t e s ü l.-
C./
Molnár Péter polgármester: Tájékoztatja a képviselő-testületet, hogy az Időskorúak Szociális Otthona épülete olyan rossz állapotban van, hogy a lehulló vakolat balesetet is okozott. Az igazgató úrnak az volt a kérése, hogy járuljon hozzá a helyreállításhoz. Már el is kezdődtek a munkálatok, melynek a bekerülés költsége bruttó 1 millió forint. 

D./ 
Molnár Péter polgármester: Tájékoztatja a képviselő-testületet, hogy az önkormányzat vagyonát tartalmazó vagyonkataszter felülvizsgálatra fog kerülni. Ezzel kapcsolatban kéri Mátrahegyi Tamásné jegyzőt, hogy tájékoztassa a testületet.

Mátrahegyi Tamásné: Elmondja, hogy rendelet szerint minden önkormányzat vagyonáról egy vagyonkataszteri nyilvántartás kell fölfektetni. Ezt ebben az évben olyan módon kell új nyilvántartásba venni, hogy az önkormányzati ingatlanokat föl is kell mérni és értékelni. Több nagy épület van az önkormányzat vagyonában, így a hivatal és a művelődési ház, az önálló és részben önálló intézmények, melyek felmérése jelentős, tekintélyes munkát igényel. Ahhoz, hogy valós adatok kerüljenek rögzítésre, szakszerű felmérő munkára van szükség. Ehhez külső szakember alkalmazása szükséges. A vagyonkataszter elkészítésének határideje december 31.

Molnár Péter polgármester: Ebben a kérdéskörben fontos határidő december 31-e. Egyrészről a munka nagysága és minősége is azt követeli meg, hogy külső szakértőt alkalmazzanak. Eddig két céggel tárgyalt ebben az ügyben, a következő héten fogják hozni az árajánlatot. Azt fogadja el, amelyik a legkedvezőbb. Kéri a testület hozzájárulását ahhoz, hogy a Településfejlesztési és Környezetvédelmi Bizottság döntsön a megbízást illetően.

Szabó Győző: Kérdezi, hogy az SZMSZ mellékletében szereplő önkormányzati vagyon felfrissítéséről van-e szó. 

Molnár Péter polgármester: Így van, a vagyon nagyságát kell megtudni, forintosítva kell felértékelni az ingatlanokat. 

Kaló Istvánné: Elmondja, hogy a számviteli törvény előírásainak megfelelően egy valós vagyon adat kerül feltüntetésre.

E./
Molnár Péter polgármester: Tájékoztatja a képviselő-testület tagjait, hogy a SAPARD pályázatban lehetőség van piackorszerűsítésre. Elképzelései szerint a mostani piac helyén egy fedett piacot lehetne kialakítani, melyben egy-egy üzlethelyiség is helyet kapna, valamint további rendezvények megtartására is lehetőség volna. Ennek az előkészítésével a Településfejlesztési és Környezetvédelmi Bizottság foglalkozott, felkéri a bizottság elnökét, hogy tájékoztassa a testületet.

Bálint Ferenc: Elmondja, hogy a bizottság ülésen szó volt a piac korszerűsítéséről. Több lakossági igényről is tárgyaltak, amely többségében útépítésről szóltak. A piac korszerűsítésére vonatkozó pályázat beadási határideje december 1-je, mely pályázaton 6 millió forintot lehet nyerni. Vannak már építészeti tervek, valamint költségvetés is. Egy 40 milliós beruházásról van szó. Az egyik elképzelés szerint a mostani 30x20 méteres piactéren lenne megvalósítva, benne egy szociális blokk, kötelező mellékhelyiség, iroda és egyéb előírásoknak is meg kell felelni. Van lehetőség további két üzlet kialakítására. Maga az épület kerítő tégla falú. A tervrajzok megtekinthetők. Az alaprajzhoz csatolva van a költségvetés. A piac korszerűsítésére a jövő évben is lesz pályázati lehetőség. A beruházáshoz szükséges összeg pályázati pénzből, vállalkozói tőke bevonásából, önerőből, valamint ha szükséges hitelfelvételből áll össze. A beruházás költségvetése 40 millió forint. A piac korszerűsítésére előbb-utóbb szükség lesz. Ez az épület valószínű, hogy állandó nyitvatartásával és működtetésével kiegyenlítené a csúcsidőszakokat, amely most szerdára és szombatra korlátozódik. Kétoldalon szabad terület biztosítaná a parkolást, valamint a tornacsarnok felőli oldalon is parkoló kerülne kialakításra. A piac korszerűsítésével azok az árusok is megjelenhetnének, akik eddig kiszorultak a helyszűke miatt. A pályázat benyújtását a bizottság támogatja.

Petrik Ferenc: Véleménye szerint ez a két hét a pályázat beadásának határidejéig kevés arra, hogy tervek nyújtson be az önkormányzat. Komplett tervhez engedélyezési tervet kell beadni. Különféle hatósági engedélyek szükségesek. Úgy gondolja, hogy nem kell most beleugrani a pályázatba. A piacot így nem tudja elképzelni. Sajnálná azokat is, akik elé ez a csarnok felépülne. Foglalkozni kell vele, de az a véleménye, hogy várni kell. Támogatja az elképzelést. Bízik benne, hogy 6 millió forintot a jövő évben is lehet pályázaton nyerni, talán ez az összeg még emelkedni is fog. 

Molnár Péter polgármester: Úgy gondolja, hogy a pályázaton vagy nyer az önkormányzat vagy nem nyer. Nem rossz irányvonal, ha az önkormányzat pályázik. Nem kell még abban dönteni, hogy hol legyen a piac, hiszen ehhez tudni kell a közeli és a hosszútávú terveket. Azt kellene most eldönteni, hogy pályázik-e az önkormányzat.

Rózsa György: Támogatja a pályázat benyújtását. Az esetlegesen nyert pályázatot is vissza lehet mondani, de mindenképpen meg kell próbálni, be kell nyújtani a pályázatot. Nem szabad elszalasztani a lehetőségeket, a megvalósításról a későbbiekben is dönthet a testület a pályázati eredménytől függően.

Földi Lászlóné: Egyetért a pályázat benyújtásával.

Szabó Győző: Felhívja a figyelmet, hogy nehogy olyan pályázatba mennyen bele a testület, ami olyan döntést jelent, amin nem lehet változtatni. A piac a városképet hosszú távon kialakítja. A lakossággal való egyeztetés és településrendezési terv nélkül ebben nem lehet döntést hozni. Mint lehetőséget feltétel nélkül támogatja. 

Molnár Péter polgármester: A településrendezési terv most készül. Nagyon sok munkája lesz még a két bizottságnak ebben a kérdésben. Egy rövidtávú tervnek mindenképpen rendelkezésre kellene állni arról, hogy mit szeretne a testület és hogyan. A rendezési terv elfogadása előtt tartani kell egy lakossági fórumot. Most csupán abban kellene dönteni, hogy beadja-e az önkormányzat a pályázatot, vagy nem.

Répási Csabáné Tóth Rozália: A településfejlesztési bizottság ülésén fokozottan gondoltak arra, hogy a vállalkozói réteg és az újszászi lakosság véleményét is fel kellene térképezni, akár személyre szóló kérdőívekkel is.

Petrik Ferenc: Kérdezi, hogy ki készíti el a pályázatot, és milyen összegbe fog kerülni.

Bálint Ferenc: Elmondja, hogy a jövő heti bizottsági ülésen ez is megtárgyalásra kerül. A beruházás költségei vállalkozókat is érintenek, mivel így az épületben tartós bérleményt kaphat az üzlettulajdonos. A vállalkozókat ismerve az igény adott. A pályázaton csak piackorszerűsítéssel lehet indulni, tehát a meglévő piacot lehet felújítani és a pályázatban szereplő vizesblokkot, irodahelyiséget stb. kialakítani. Új terület megjelölésével más nagyságrendű a feladat. Ha más területen akarja a testület megvalósítani a fedett piacot, akkor a pályázat beadásához legalább a mostani piacnak megfelelő állapotú alapot kell teremteni.

Szabó Győző: Kérdezi, hogy a mostani döntés már meghatározza-e a piac helyét, vagy azt elég a pályázati eredmény tudtában meghatározni.

Molnár Péter polgármester: Elmondja, hogy a pályázati kiírás meglévő piac korszerűsítésére szól. Ez a piac középtávon ki fogja szolgálni Újszász ez irányú igényét. Úgy gondolja, hogy ez a döntés arra szól, hogy ha most pályázik a testület, akkor a meglévő piacot kerül korszerűsítésre. Lehet, hogy a pályázaton nem is nyer az önkormányzat, de mindenképpen jól jár vele, mert akkor már lesz egy olyan anyag, amit bármikor elő lehet venni. Lehet az is, hogy nyer az önkormányzat a pályázaton, de vissza adja az összeget. 

Dr Baky Endre: Véleménye szerint az önkormányzat adja be a pályázatot, és pozitív döntés után döntsön a felhasználásáról. 

Molnár Péter polgármester: Kéri a testület tagjait, hogy szavazzanak a SAPARD program piac korszerűsítésére vonatkozó pályázat benyújtásáról, ami meglévő piac korszerűsítésére szól, tehát elvileg a piac helyét is befolyásolja. 

A képviselő-testület 11 igen szavazattal, 2 ellenszavazattal és 1 tartózkodással az alábbi határozatot hozza:

77/2002. (IX. 16.) számú h a  t á r o z a t

piackorszerűsítésre vonatkozó pályázat benyújtásáról.

Újszász Város Képviselő-testület dönt a SAPARD program keretében meghirdetett piackorszerűsítésre vonatkozó pályázat benyújtásáról.

Határidő: 2002. november 30.
Felelős: Molnár Péter polgármester

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

F./

Molnár Péter polgármester: Tájékoztatja a képviselő-testületet, hogy a törvény szerint az önkormányzat köteles aljegyzőt alkalmazni. Jelenleg ez az álláshely betöltetlen.

Mátrahegyi Tamásné: Elmondja, hogy a jogszabály kötelezően előírja a megfelelő iskolai végzettséggel rendelkező, egyéb feltételeknek is megfelelő aljegyző alkalmazását. A pályázati hirdetményt a közlönyben közzé kell tenni, benyújtási határidő, iskolai végzettség és egyéb feltételek meghatározásával. 

Bogárné Simon Klára: Kérdezi, hogy van-e a testületnek arra lehetősége, hogy olyan kitételt tegyen a pályázati kiírásban, hogy újszászi lakos előnyt élvezzen. 

Molnár Péter polgármester: A pályázati kiírás a jogszabályban foglaltaknak megfelelően történik, a testület utána a beérkezett pályázatokról bárhogyan dönthet. Kéri a testületet, hogy szavazzanak az aljegyzői pályázat kiírásáról.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

78/2002. (IX. 16.) számú h a t á r o z a t

aljegyzői pályázat kiírásáról.

Újszász Város Képviselő-testülete dönt az aljegyzői álláshely betöltésére vonatkozó pályázat kiírásáról.

Határidő: 2002. december 31. 
Felelős: Molnár Péter polgármester

Erről: 1./ Képviselő-testület tagjai,
          2./ Mátrahegyi Tamásné jegyző
               é r t e s ü l.-

G./

Molnár Péter polgármester: Elmondja, hogy az előző testület hozott egy döntést, mely gépjárművásárlásra vonatkozik. A határozat 2-3 millió forint értékű használt, 2-3 éves, személyszállításra is alkalmas gépjármű megvásárlására vonatkozott. A hivatal vett egy új gépjárművet, ami tényleg bruttó 3 millió forintba került. Ez a gépjármű eddig a garázsban állt. Kéri a testület véleményét arra vonatkozóan, hogy mi legyen a sorsa ennek az autónak.

Szabó Győző: Kérdezi, hogy hány gépjárműve van az önkormányzatnak és milyen célra használják ezeket. Van-e olyan, amit érdemes volna eladni, és lecserélni erre az új autóra. Végig kell gondolni, hogy mire kell gépjármű és milyen célra.

Molnár Péter polgármester: A szociális otthonnak van egy KIA gépjárműve, ami 6 személy szállítására alkalmas. A polgármesteri hivatal Ford gépjárműve 8 személy szállítására alkalmas, kettős felhasználású. Van egy 1200 cm3-es Lada kombi gépkocsi, ezenkívül van egy Suzuki.

Répási Csabáné Tóth Rozália: Kérdezi, hogy milyen célra vásárolták ezt az autót.

Rózsa György: Elmondja, hogy arról volt szó, hogy mivel a gimnázium autójának március elején lejárt a műszaki engedélye, kivonták a forgalomból, így az az autó használhatatlanná vált, és az időskorúak napközi otthona ebédszállítását is ők bonyolítják le, így a gimnáziumnak szükségessé vált új autó vásárlása. Arra gondolt, hogy 1-2 millió forintért vesz egy 8-9 személyes kisbuszt, amivel lehet ebédet szállítani. Erre megfelel a polgármesteri hivatal Ford gépkocsija, így megbízta a testület a hivatalt, hogy vegyen egy gépjárműt a hivatal részére, és a Ford így a gimnáziumé lesz. 

Molnár Péter polgármester: Erre az autóra már nem kell költeni, mert új. Személyszállításra alkalmas, teherszállításra is megfelelő. Ha a gimnáziumnak megfelel a Ford, akkor a hivatal tudná használni az új autót.

Szabó György: Kéri, hogy a következő testületi ülésre a tagok kapjanak anyagot arról, hogy az önkormányzatnak milyen gépjárművei vannak, és mire használják.

Dr Szóró Magdolna: Az zavarja, hogy eddig a Ford különböző rendezvényekre való személyszállításra alkalmas volt úgy, hogy még egy személyautó is kísérte. Az új autó viszont már nem alkalmas ennyi személy szállítására. Hogyan lehet ezt majd a későbbiek folyamán megoldani.

Dr Baky Endre: Mindenképpen javasolja az új autó megtartását. 2-3 éves mikrobusznak több hibalehetősége van. Két személygépkocsi van, ami a gyermekjóléti szolgálaté és a gyámhivatalé lenne. Két autó 8-9 embert kényelmesen elvisz. A célnak meg fog felelni. Önkormányzati autónak nem biztos hogy ilyen autót vett volna, de mindenféleképpen maradjon meg. 

Mérész József: Jelenleg három gépjármű van. Arról volt szó, hogy 8-9 személyes gépjárműt vesz a hivatal. Az ételszállításra nagyon oda kell figyelni, magas előírásai vannak. 

Molnár Péter polgármester: A jegyzőkönyv szerint használt autó megvásárlására született döntés.

Mátrahegyi Tamásné: A jegyzőkönyvben szó volt új autó megvásárlásáról is. Továbbra is szállítani kell a pedagógusokat és az ételt.

Répási Csabáné Tóth Rozália: Tapasztalja, hogy komoly előírások vannak az ételszállítást illetően. Főleg a főzött étel szállításánál.

Bálint Ferenc: Véleménye szerint el kell különíteni egy ételszállító gépjárművet.

Rózsa György: Véleménye szerint erre egyik autó sem alkalmas.

Molnár Péter polgármester: Azt javasolja, hogy ez a gépjármű legyen használatbavéve és a gimnázium kapja meg a Fordot. Mindenféle pályázati lehetőséget ki kell használni. Januártól olyan gépjárműnek kell rendelkezésre állnia, ami ételszállításra alkalmas és csak azt a célt szolgálja. Kéri a testületet, hogy döntsön arra vonatkozóan, hogy a most beszerzett gépjárművet a hivatal és intézményei igénybe vegyék és beállítsák a munkába.

A képviselő-testület 13 igen szavazattal, 1 ellenszavazattal, tartózkodás nélkül egyetért az újonnan vásárolt Renault Kango gépjármű a polgármesteri hivatal és intézményei részére munkába állításáról.

Molnár Péter polgármester: Kéri a testületet, hogy szavazzanak arra vonatkozóan, hogy a következő testületi ülés az alpolgármester készítsen gépjárműparkról és felhasználásról egy előterjesztést.

A képviselő-testület 13 igen szavazattal, 1 tartózkodással és ellenszavazat nélkül megbízza Kaló Istvánné alpolgármestert, hogy a következő testületi ülésre készítsen előterjesztést az önkormányzati gépjárműparkról és azok felhasználásáról.

H./

Molnár Péter polgármester: Elmondja, hogy a választásokkal új testület és új polgármester került megválasztásra. Szeretné, hogyha még ebben az évben elkezdődne a hivatalnál és intézményeinél egy könyvvizsgálat. Erre vonatkozóan már tárgyalt az ajánlattevőkkel. Úgy gondolja, hogy a könyvvizsgálati eredmény után tiszta lappal indul az új vezetés és ezek után már fel tudná vállalni a felelősséget.

Rózsa György: Kérdezi, hogy a költségvetési intézményeknél az Állami Számvevőszék által végzett ellenőrzések elegendők-e

Kaló Istvánné: Elmondja, hogy általában meghatározott körre irányultak ezek az ellenőrzések, normatív vizsgálat, csatotornaberuházással kapcsolatos vizsgálatok. Vannak olyan területek, amelyeket nem öleltek át ezek a vizsgálatok. A könyvvizsgálat a vagyongazdálkodást mélyebb szempontból vizsgálja. A jelenlegi szabályozás, szabályozottság kérdése szóba kerülhetne. Célellenőrzések voltak általában. 2000. évben volt utoljára az Állami Számvevőszéknek két éves időszakot átfogó vizsgálata. Egyébként is egy állandó könyvvizsgáló alkalmazása célszerű a 100 millió forint feletti költségvetésű önkormányzatnál és kötelező akkor, ha az önkormányzatnak hitelállománya van a hitel fennállásának idejéig.

Petrik Ferenc: Egyetért a vizsgálattal, és bárki kerülne ilyen pozícióba, legalapvetőbb az, hogy tisztában legyen azzal, hogy mit is örökölt.

Kaló Istvánné: Megvan az a könyvvizsgálói kör, akik vállalkozási területen dolgoznak és akik a költségvetési területre szakosodtak. A könyvvizsgálók gyakorlatban programokkal és előírásokkal dolgoznak. Azaz ajánlat, ami beérkezett, tartalmazza a 3 könyvvizsgáló folyamatos, 20 napos munkáját, melynek összege 750.000.-Ft plusz ÁFA.

Szabó Győző: Kérdezi, hogy pontosan mi a könyvvizsgálat célja. A törvényességet, vagy a racionális felhasználást ellenőrzik? 

Kaló Istvánné: A költségvetési gazdálkodás minősítése a fő célja a könyvvizsgálatnak. Ebbe beletartozik, hogy milyen szabályozottak a pénzügyi folyamatok. Lényeges annak a meghatározása, hogy a vizsgálat milyen időszakra terjedjen ki.

Bogárné Simon Klára: Nem látja teljes mértékben a vizsgálat célját. Olyan rossz volt a gazdálkodás, hogy felelősöket kell keresni, vagy mi lesz a célja? Ebből a vizsgálatból lehet majd látni, hogy hogyan kell a jövőben jobban gazdálkodni? Úgy gondolja, hogy törvényességi szempontból a Közigazgatási Hivatal és az Állami Számvevőszék is tartott vizsgálatokat. A jelenlegi vezetésnek szüksége van-e valamilyen iránymutatásra. 

Molnár Péter polgármester: Az a lényege, hogy iránymutatás az új vezetésnek olyan formában, hogy az esetlegesen feltárt hibákba már ne essenek bele. Föl kell tárni a lehetőségeket, a HACCP rendszernek megfelelő konyhát kell kialakítani, raktárt kell létrehozni. Ki fogja mutatni a vizsgálat azokat a folyamatokat, amelyek nincsenek leszabályozva, mert például nincs rá rendelet. A jelenlegi testületnek és vezetésnek is el kell számolnia a következő négy évvel, amit akkor tud megtenni, ha most tiszta lappal indul. 100 %-osan nem lehet átvizsgálni a teljes gazdálkodást, de a fő folyamatokat meg lehet nézni. Nem akarja kérdőre vonni bárki munkáját. Nem az a cél. 

Kaló Istvánné: A könyvvizsgálók a testületnek fogják leadni a jelentésüket. Konzultációra, véleménycserére adnak lehetőséget.

Dr Baky Endre: Kérdezi, hogy milyen összegért vállalták a vizsgálatot?

Molnár Péter polgármester: Maximum bruttó 1 millió forintért A vizsgálat januárban fog lezajlani. Kéri a testület tagjait, hogy szavazzanak a polgármesteri hivatal és intézményeinél könyvvizsgálati ellenőrzés lebonyolítására könyvvizsgáló cég megbízásáról. A vizsgálat díja maximum bruttó 1 millió forint.

A képviselő-testület 14 igen szavazattal, ellenszavazat és tartózkodás nélkül az alábbi határozatot hozza:

79/2002. (IX. 16.) számú h a t á r o z a t

a Polgármesteri Hivatal és intézményei könyvvizsgálati ellenőrzéséről.

Újszász Város Képviselő-testülete dönt a Polgármesteri hivatal és intézményeinél könyvvizsgálati ellenőrzés végzésére könyvvizsgáló cég megbízásáról. A megbízási díj maximum bruttó 1 millió forint.

A képviselő-testület megbízza Molnár Péter polgármestert a szerződés aláírására.

Erről: 1./ Képviselő-testület tagjai,
                            2./ Mátrahegyi Tamásné jegyző
                                 é r t e s ü l.-

I./

Kaló Istvánné: Kéri Petrik Ferencet, a pénzügyi bizottság elnökét, hogy Molnár Péter polgármester a Víz- és Csatornaművek Rt. Felügyelő Bizottsági tagjának való megválasztásával kapcsolatos előterjesztésről tájékoztassa a testületet.

Petrik Ferenc: A pénzügyi bizottság megtárgyalta az előterjesztést, melyet egyhangúlag támogat. Örül annak, hogy ez napirendre került, mivel 12 éve nem szavazott erre vonatkozóan. 

Fehér János: A képviselő-testület 1990-ben döntött ebben a témában, ami azóta folyamatos volt.

Molnár Péter polgármester: Elmondja, hogy jelen pillanatban a tisztség betöltéséért 60.000.-Ft bruttó tiszteletdíj jár.

Kaló Istvánné: Kéri a képviselő-testület tagjait, hogy szavazzanak az előterjesztéssel kapcsolatban.

A képviselő-testület 13 igen szavazattal, 1 tartózkodással és ellenszavazat nélkül az alábbi határozatot hozza:

80/2002. (XI. 16.) számú h a t á r o z a t

Molnár Péter polgármester a Víz- és Csatornaművek Koncessziós Rt. Szolnok Felügyelő Bizottságába való jelöléséről.

Újszász Város Képviselő-testület döntése értelmében Újszász Város Önkormányzata és a VCSM Rt. Szolnok között létrejött Koncessziós Szerződés I. fejezet 5. cikkben foglalt ellenőrzési jogosítványok biztosítása érdekében Molnár Péter polgármestert jelöli a Víz- és Csatornaművek Koncessziós Rt. Szolnok Felügyelő Bizottságába a bizottság tagjának.

Erről: 1./ Molnár Péter polgármester,
          2./ Víz- és Csatornaművek Koncessziós Rt. Szolnok, Vízmű út 1.
          3./ Képviselő-testület tagjai,
          4./ Mátrahegyi Tamásné jegyző
               é r t e s ü l.-

J./

Molnár Péter polgármester: Tájékoztatja a képviselő-testület tagjait, hogy korábban a testület hozott egy döntést, mely szerint egy szolnoki vállalkozónak ajándékba adott egy 2,5 milliós telket. 2003. márciusig adott határidőt a benzinkút felépítésére. Az ajándékozási szerződésben szerepel azt is, hogy a szerződés aláírásától számított 30 napon belül telephelyet kell létesítenie a településen. Személy szerint alapvetően nem ért egyet az ajándékozással, több szempontból sem. Nem volt meghirdetve ez a lehetőség, és nem is helyi lakos az illető. Az elképzelésekben annak a területnek teljesen más felhasználása van. Turisztikai fejlesztési terület lesz. Magával az elvvel nem ért egyet. Azt kérné a testülettől, hogy tárgyalják meg még egyszer a témát, és a szerződést jogilag bontsák fel. A határozatot módosítani kellene. 

Szabó Győző: Kérdezi, hogy mi a lehetőség, hogy egy megkötött szerződést hogyan lehet felbontani, milyen következménnyel.

Molnár Péter polgármester: A szerződés tartalmaz egy olyan pontot, amelyet az ajándékozott nem teljesített. Nem létesített telephelyet. A felbontáshoz ennyi elegendő.

Dr Baky Endre: Gyakorlatilag a végső határidő 2003. március 31. Ebben testületi döntés született. Azért az előző testület kompetenciáját el kell fogadni. Lehet bírálni, de a döntés megszületett. A már 2-3 éve is folyamatban lévő peres ügyekben egyezség születik, most ebben az esetben sem kellene egyből peres ügybe folyni. A vállalkozó erre az ingatlanra beruházott, kifizette a földadót és a kivonási összeget, kimérette a földterületet. Önkormányzati döntés született arról is, hogy egy újszászi vállalkozó kapja meg a mellette lévő területet. Ha a testület visszavonja a döntését, akkor egy többszázezer forintos kártérítési per is elkezdődhet, amelyet valószínűleg az önkormányzat el fog veszíteni. A vállalkozónak egy családi tragédia miatt csökkent a munkabírása, de az nem azt jelenti, hogy a végső határidőt nem fogja tudni teljesíteni. 

Rózsa György: Elmondja, hogy annak idején a felértékelés szerint 250.000.-Ft volt a terület értéke. Jelen pillanatban lehet, hogy ennyi az ára a kivonás miatt, amit a vállalkozó rendezett. A testület úgy gondolta, hogy valamilyen fejlesztést el kell kezdeni. Továbbra is szükség van arra, hogy azon a területen egy benzinkút épüljön, ami az igényeket ki tudja szolgálni. Ezek a kutak egyéneknek a beruházásában fog megvalósulni. Ha az egyik vállalkozó letelepszik, akkor követik őt a többiek is. Szerette volna, ha az a terület fellendül. 

Molnár Péter polgármester: A szerződésben kétféle feltétel szerepel. Az egyik, hogy 2003. március 31-ig benzinkutat létesít a területen, a másik, hogy az aláírástól számított 30 napon belül telephelyet létesít, ami azért volt előírva, hogy az iparűzési adót az önkormányzatnak fizesse. Ez nem teljesült. Történt egy határozathozatal, de meggondolandó, hogy a rendezési terv nem tette volna lehetővé, mivel nem ipari terület volt.

Mátrahegyi Tamásné: A jelenlegi rendezési terv szerint lakóövezetnek van kijelölve, ezen belül van szolgáltató övezet. Benzinkút létesíthető a szolgáltató övezetben.

Bálint Ferenc: Van már a településen benzinkút. A vállalkozó helyi lakos, aki évek óta nem tudta megoldani problémáját. Nem tudja, hogy mi motiválta akkor a testületet, mivel nem egy hiány szolgáltatásról van szó. Véleménye szerint ha igazi vállalkozó volna, akkor már régen folyna a benzin. Kényszerlépés volt a területrendezés. A testületnek át kell gondolni, hogy tényleg szükség van-e még egy benzinkútra.

Szabó Győző: Van egy jogilag érvényes ajándékozási szerződés. Jogászoknak kell megmondani, hogy ha ezt megtámadja az önkormányzat, akkor megnyeri-e a pert. 

Molnár Péter polgármester: Megvizsgáltatta jogásszal a szerződést. 1100 %-ban az önkormányzat nyerné meg a pert, ha megszüntetné a szerződést. A szerződés olyan pontja nem teljesült, ami feltétele a szerződésnek. Ennek a határideje lejárt. 

Dr Baky Endre: A szerződést nem ismeri, nincs abban a helyzetben, hogy egy másik kollégájának a munkáját véleményezze. Az a testület, amelyik ezt a döntést hozta az azért hozta, mert egy ipari parkot akart kialakítani abban a környezetben. A vállalkozót támogatja. Annak idején a településfejlesztési bizottság is körültekintő volt a döntést illetően, átnézték a térképeket, amelyek lehetővé teszik a védőtávolságok betartásával a benzinkút létesítését. Az ajándékozással nem mindenki értett egyet. Véleménye szerint 100 %-ra egyetlen ügyet sem lehet értékelni előre.

Fehér János: Célszerű lenne a vállalkozóval is tárgyalni, ne a per legyen az egyetlen megoldás. Lehet, hogy a vállalkozó eláll a szándékától.

Szabó Győző: Elolvasta a szerződést, melyben az van, hogy ha nem teljesülnek a szerződésben foglalt feltételek, akkor a szerződés hatályát veszti. Ez véleménye szerint nem testület döntés kérdése, hanem jogi kérdés. 

Molnár Péter polgármester: Megvizsgáltatja az ügyet egy jogásszal és tájékoztatja a testületet.

B e j e l e n t é s e k

Molnár Péter polgármester: Elmondja, hogy több lakosnak felvetése volt a hóeltakarítással kapcsolatban. A hóeltakarításba bevonható Rethmann Rt-n kívül tárgyalást folytatott a Millagra Rt-vel és újszászi vállalkozókkal. Véleménye szerint ha lehet újszászi vállalkozó végezzen ilyen munkát. Van több jelentkező is.
Elmondja, hogy korábban volt szó arról, hogy egy gépjárműkihangosító kerül megvásárlásra. Megkérte erre vonatkozóan az árajánlatot, mely összege 120.000.-Ft bruttó összeg. Az önkormányzat híreit a kertvárosi területeken és más területeken is hallani fogják.

Dr Szóró Magdolna: Az előző négy évben Molnár Dezsőné indítványozta, hogy egy pályázaton kihangosítót vásároljon az önkormányzat.

Kónyár Zsigmondné: ez meg is történt, szócső került megvásárlásra.

Szabó Győző: Véleménye szerint a Tájékoztatási bizottság tárgyalhatna erről a témáról.

Molnár Péter polgármester: Elmondja, hogy megrendelte a Matáv ritmus díjcsomagját, ami havi szinten 60-100 ezer forint megtakarítást jelent. Tárgyalt a helyi takarékszövetkezettel az önkormányzati számla vezetése ügyében. Az átvezetésre 2004. januárjában lesz lehetőség.

Rózsa György: Kérdezi, hogy az intézményeknek külön át kell-e váltani erre a díjcsomagra, vagy együtt történt az átvezetés.

Molnár Péter polgármester: Minden intézménynél bevezetésre kerül.

Dr Szóró Magdolna: Javaslata szerint meg kellene hívni a takarékszövetkezet igazgatónőjét és a tiszavárkonyi polgármestert, mert ők sok mindenben tudnának segíteni, hogy milyen előnyökkel járna az átállás.

Molnár Péter polgármester: Szeretne beszélni Szőke András úrral, a takarékszövetkezet elnökével. Tájékoztatja a testületet, hogy a MÁV menetrendi ügyeiben is eljárt, mely szerint decemberi menetrendváltozásnál még nem, de február, március végén egy pár sebesvonat megfog állni az esti és késő délutáni órákban Újszászon. Jeleztük az igényeket, melyre válaszolni fognak. Ennek vannak különböző műszaki feltételei, amelyeket nem tudnak teljesíteni. Elmondja, hogy 28-án fognak menni a MÁV vezérigazgatójához a Kertvárosi rész és a belterület összekötéséhez szükséges aluljáró ügyében. Elmondja, hogy a Bölcsődénél elrendelte a parkoló létrehozását, mivel lehetetlen volt megközelíteni. A költségek tizedes nagyságrendűek. Sok intézmény nem volt még a szennyvízcsatornahálózatra rákötve, ez megrendelésre került, melyet a jövő héten fognak elvégezni. A rendőrség fordult kéréssel az önkormányzathoz, melyben támogatást kérnének a benzinköltségeikhez. Tájékoztatja a testületet, hogy 50-100 fő csökkent munkaképességű foglalkoztatására valószínűleg rövidesen lehetőség nyílik, ebben az ügyben már folytatott tárgyalásokat. Központi árubeszerzésre is szükség van, melyhez megpróbál helyiséget biztosítani. A központi rendőrőrs mögötti raktárt megpróbálja erre a célra valamilyen formában megszerezni. Ott lehetne egy állandó vöröskeresztes iroda, melyben ruhát és műszaki cikkeket lehetne tárolni. Ezt a bizottság előkészíti. Jelen pillanatban valószínűleg sikerült 1000 betonaljat vagy 2000-et kérni a MÁV-tól, valamint a tavasszal kap az önkormányzat 1200 m3 bagikövet útalap építéshez. Elmondja, hogy az önkormányzatnak fel kell készülnie a HACCP rendszer bevezetésére, a szakmai oldalát ki kell dolgozni. A konyhák megfelelő kialakítása nagy költség lesz. Elmondja, hogy kapott egy kistraktorra vonatkozó árajánlatot. Szeretné, hogy a városgazdálkodási iroda meg lenne erősítve kisgépekkel. A kistraktorhoz lehet tolólapátot, söprőt, locsolót és fűnyírót is csatlakoztatni. Az alapkiépítése fűnyírós, melyhez szeretnének söprőt és lapátot is megvásárolni. Ez bruttó 2.100.-Ft-ba kerül. 

Fehér János: Véleménye szerint a könyvtárat sürgősen helyre kell állítani, mivel állandóan beázik, és a hólé is be fog folyni.

Dr Szóró Magdolna: Kérdezi, hogy a gyógyszerésznő mikor települ át a másik épületbe.

Molnár Péter polgármester: A jövő hét folyamán fog kerül sor az egyeztetésre. 

Kaló Istvánné: A könyvtár tetőtér beépítésének gondolata is felmerült, így a tetőtér az irodafunkciót is betöltené. 

Dr Szóró Magdolna: Elmondja, hogy szeretné megismerni az országos és a megyei fejlesztési koncepciót, mert annak értelmében tudnának dönteni. A bizottság megtárgyalta a megyei koncepciót, melyben szerepelt az is, hogy bizonyos értelemben a szociális otthonban a leépített férőhelyeket vissza lehet pótolni. Legfeljebb 10 ágyat lehetne visszapótolni. Úgy gondolja, hogy a szellemileg leépült betegeknek lehetne egy helyiséget kialakítani. Plusz költséget jelentene, de ennek ellenére nagy szükség lenne rá. Tájékoztatja a testületet, hogy 2003. június 1-ig meg kell teremteni az ügyelet minimum feltételeit, mert különben az ügyeletet integrálják Szolnokhoz. Ehhez szükséges többek között két műszer, melynek ára kedvezményesen bruttó 2 millió forint. Ebben nincs benne a gépjárművezető, a fűtés, a világítás. 

Szabó Győző: A lakosság fórummal kapcsolatban javasolja, hogy az ígéretekhez híven decemberben kerüljön megtartásra. Javasolja, hogy a fórum céllal és munkával járjon. Javasolja, hogy a lakossági közmeghallgatás az SZMSZ-ből kerüljön ki. A szociális bizottságnak javasolja, hogy szervezzen használtruha gyűjtést. Elmondja, hogy a Hudra Ferenc szerződéséről nem esett szó.

Molnár Péter polgármester: Az elveket szerette volna egyeztetni. A határozatot még nem ismeri, de szerződés még nem született a vállalkozóval.

Földi Lászlóné: Elmondja, hogy a használt ruhák már össze vannak gyűjtve, átmenetileg a szociális otthon egyik lakásában vannak elhelyezve, amelyek átválogatása már megtörtént. Várja a javaslatokat a szétosztásra az orvosoktól és a nagycsaládosaktól rászorultságnak megfelelően. Olyan helyiségre lenne szükség, ahol ezeket el lehetne helyezni. Egy rendszert fognak kialakítani. A kisebbségi önkormányzat alakuló ülésére meghívást kapott az a hölgy is, aki megszerezte az adományt az önkormányzatnak. Ezt a kapcsolatot szeretnék tovább ápolni. Decemberben lesz még egy adomány, ami bútorból és ruhaneműből fog állni. A bútorok házhoz szállítására is lenne lehetőség.

Szabó Győző: Azt hiányolja ebből a rendszerből, hogy ha valakinek van nem használt ruhaneműje, azt jó lenne, ha leadhatná valahol. 

Molnár Péter polgármester: Ennek az az alapvető feltétele, hogy legyen egy állandó helye az adományok elhelyezésének. 

Bogárné Simon Klára: Elmondja, hogy volt egy megyei kitüntetési javaslat, megyei oktatási, kulturális és egyéb területen. A pedagógiai munkásságának elismeréseként Szabóné Balogh Etelkát javasolták a díjra felterjeszteni. Tájékoztatta az általános iskola igazgatónője, hogy egyeztetett a pedagógusok számítógéphez jutásáról szóló pályázattal kapcsolatosan, és ez a pályázat a mai ülés témája lesz. Ennél a pályázatnál arról van szó, hogy 80-85 ezer forintos önerőt kérnek a pályázóktól. Ezt a bizonyos 10x85ezer forintot az önkormányzat átvállalja.

Molnár Péter polgármester: A díjra való felterjesztés már megtörtént. Azt kell majd látni, hogy a pályázatokból mennyi fog nyerni. Az önerő ötven százalékát az önkormányzat biztosítja. 

Bogárné Simon Klára: Elmondja, hogy a Vörösmarty Alapítvány bálján keletkezett bevétel jelentős részét a Bajcsy úti iskola udvarára fajátékok megvásárlására és park kialakítására fordítja az alapítvány. Kérdezi, hogy mi a terve az önkormányzatnak a területtel, mivel akkor ezek a fajátékok átépíthetőek lennének. 

Molnár Péter polgármester: A költségvetés tárgyalásakor erre még visszatér a testület.

Bogárné Simon Klára: Elmondja, hogy a Művelődési Ház ötelete alapján megvalósításra kerül a magányosok karácsonya. Kérdezi, hogy számíthatnak-e az idősek az idei évben csomagokra.

Molnár Péter polgármester: A magányosok karácsonyának megrendezése szép hagyomány, melyet ápolni kell. A karácsonyi csomagokkal kapcsolatosan a bizottság fog javaslatot adni, mely utána számszerűsítésre kerül és a fedezet mellett kerül sor a döntésre.

Bogárné Simon Klára: Elhangzott az is, hogy meg kell hagyni a visszavonulás lehetőségét a politikusoknak. Meg kell keresnie a testületnek azt a lehetőséget, hogy a 12 éves munkát valamilyen módon elismerje. A méltósággal való visszavonulást kell biztosítania a testületnek. Végig kell gondolnia a testületnek, hogy milyen módon adja meg a tiszteletet, amit Nemes doktor úr is megérdemelt és megszolgált.

Rózsa György: Elmondja, hogy igazgatói értekezleten Magyar Bálint úr azt a kijelentést tette, hogy januártól minden pedagógus ingyen juthat számítógéphez, havi 5.000.-Ft-ot kell előre fizetnie és év végén ezt az összeget az adójából leírhatja. Véleménye szerint jó volna ezt megvárni, hogy a költségvetésben benne lesz-e. Így fölösleges 800 ezer forintot kifizetni. Véleménye szerint a kábelnetet kellene támogatni, és felvenni a kábelnet vezetőjével a kapcsolatot, hogy hogyan lehetne kedvezményesen hozzájutni a kábelnethez. 

Répási Csabáné Tóth Rozália: Elmondja, hogy az Arany János úti lakók megkeresték azzal, hogy sikerült az utcájukba bevezetni a vizet, és 30 éve be is fizették a 4.000.-Ft-os víz hozzájárulást, a bekötési díjat, most viszont már 40.000.-Ft körüli a bekötési díj. Nyugdíjból élőknek nagy megterhelés ennek az összegnek a kifizetése. Ezzel kapcsolatban szeretnének beszélni a polgármester úrra és kérnének egy időpontot.

Molnár Péter polgármester: Bármikor jöhetnek, biztosan meg fognak egyezni.

Battyányi Józsefné: Kérdezi, hogy az önkormányzat a temetői utak aszfaltozásához tud-e támogatást nyújtani. A lakosok kérése, hogy a jövő évi költségvetésben, vagy a munkatervben járdaépítés, fejlesztés szerepeljen. Sok vállalkozó szívesen építene járdát, amennyiben az anyagot megkapná hozzá az önkormányzattól. Elmondja, hogy a testület létrehozott egy Újszászért Egyesületet, ami kiemelten közhasznú szervezet. Ez az egyesület fölvállalta a temetői stációk felújítását és rendbetételét, abban a megfelelő freskók elkészítését Turza Ferenc segítségével. Kérné a testületet, hogy ezt az elképzelést a jövő évi költségvetésben valamilyen módon támogassa.

Földi Lászlóné: A szociális bizottság a mozgássérültek helyi csoportjával együtt olyan kérelemmel fordul a polgármester úrhoz, hogy támogassa a karácsonyi rendezvény megtartását.

Molnár Péter polgármester: Kéri, hogy írásban nyújtsák be kérelmüket.

Kaló Istvánné: Jelenleg olyan informatikai pályázat benyújtására van lehetőség, hogy az alsótagozatos nevelők, védőnők, közművelődési dolgozók számítógéphez juthatnak. Az igényeket már felmérték. Ha a 2003. évi költségvetésben nem szerepel a számítógéphez jutási támogatás, akkor a pályázatok elküldésre kerülnek. 

Molnár Péter polgármester: Mivel személyes jellegű téma megtárgyalására kerül sor, így az ülés zárt ülésen folytatódik.

Kmf.

	/: Molnár Péter :/	/: Mátrahegyi Tamásné :/
	polgármester	jegyző